Ψήφισμα του Συμβουλίου

της 13ης Ιουλίου 2001

για το ρόλο της εκπαίδευσης και της κατάρτισης στις πολιτικές που συνδέονται με την απασχόληση

(2001/C 204/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Λαμβάνοντας υπόψη:

1. Τα συμπεράσματα του Ευρωπαϊκού Συμβουλίου της Λισαβόνας της 23ης και 24ης Μαρτίου 2000, όπου η Ευρωπαϊκή Ένωση έθεσε το νέο στρατηγικό στόχο της για την επόμενη δεκαετία και υπογράμμισε το θεμελιώδη ρόλο της εκπαίδευσης και της κατάρτισης για την επιτυχή μετάβαση σε μια οικονομία και μια κοινωνία βασισμένες στη γνώση. Ειδικότερα, το Ευρωπαϊκό Συμβούλιο κάλεσε το Συμβούλιο ("παιδείας") να συμβάλει στις διαδικασίες του Λουξεμβούργου και του Κάρντιφ.

2. Τη γνώμη του Συμβουλίου ("παιδείας"), της 9ης Νοεμβρίου 2000, σχετικά με την πρόταση απόφασης του Συμβουλίου περί των κατευθυντήριων γραμμών της πολιτικής για την απασχόληση των κρατών μελών για το 2001, που συνιστά ότι, από το 2001 και έπειτα, στο πλαίσιο της κατάρτισης των κατευθυντήριων γραμμών της πολιτικής για την απασχόληση του επόμενου έτους, η Επιτροπή θα πρέπει να λαμβάνει υπόψη τη γνώμη που θα της απευθύνουν οι υπουργοί παιδείας.

3. Τα συμπεράσματα του Ευρωπαϊκού Συμβουλίου της Στοκχόλμης της 23ης και 24ης Μαρτίου 2001, που επιβεβαιώνουν το στρατηγικό στόχο της Λισαβόνας και τονίζουν τη σπουδαιότητα των βασικών γνώσεων, ιδίως όσον αφορά τις δεξιότητες ΤΠ και τις ψηφιακές δεξιότητες, καθώς και το ρόλο των γερών βάσεων γενικής παιδείας ώστε να ευνοούνται περαιτέρω η κινητικότητα των εργαζομένων και η διά βίου μάθηση.

4. Τη "Δέσμη μέτρων για την απασχόληση 2000", που εγκρίθηκε από το Ευρωπαϊκό Συμβούλιο της Νίκαιας της 7ης και 8ης Δεκεμβρίου 2000, και την απόφαση 2001/63/ΕΚ του Συμβουλίου, της 19ης Ιανουαρίου 2001, για τις κατευθυντήριες γραμμές της πολιτικής απασχόλησης των κρατών μελών για το 2001(1), όπου δίνεται προτεραιότητα στη διά βίου μάθηση ως οριζόντιο στόχο για τον οποίο τα κράτη μέλη θα πρέπει να αναπτύξουν συνεκτικές στρατηγικές.

5. Την ευρωπαϊκή κοινωνική ατζέντα, που επίσης εγκρίθηκε από το Ευρωπαϊκό Συμβούλιο της Νίκαιας, η οποία, μεταξύ άλλων, τονίζει ότι πρέπει να βελτιωθεί η πρόσβαση στη διά βίου μάθηση και συνεπάγεται την κατάρτιση και την εφαρμογή ολοκληρωμένων πολιτικών σε ευρωπαϊκό και σε εθνικό επίπεδο.

6. Την έκθεση του Συμβουλίου ("παιδείας") με θέμα "Οι συγκεκριμένοι μελλοντικοί στόχοι των συστημάτων εκπαίδευσης και κατάρτισης", η οποία υποβλήθηκε στο Ευρωπαϊκό Συμβούλιο της Στοκχόλμης ως συμβολή στις διαδικασίες του Λουξεμβούργου και του Κάρντιφ, καθώς και το αίτημα του Ευρωπαϊκού Συμβουλίου της Στοκχόλμης να υποβληθεί νέα έκθεση στο εαρινό Ευρωπαϊκό Συμβούλιο του 2002.

7. Την ανακοίνωση της Επιτροπής με τίτλο "Νέες ευρωπαϊκές αγορές εργασίας, ανοιχτές σε όλους και με πρόσβαση από όλους", η οποία υπογραμμίζει ότι είναι σημαντικό να ανέλθει το επίπεδο των δεξιοτήτων και να αυξηθεί η δυνατότητα μεταφοράς τους από μια χώρα σε άλλη, καθώς και να ενισχυθούν οι πολιτικές για τις εκπαιδευτικές δεξιότητες και τη διά βίου μάθηση· την έγκριση, από το Ευρωπαϊκό Συμβούλιο της Στοκχόλμης, της συγκρότησης μιας ειδικής ομάδας δράσης υψηλού επιπέδου για τις δεξιότητες και την κινητικότητα, απαρτιζόμενη από εμπειρογνώμονες του χώρου των επιχειρήσεων, της εκπαίδευσης και των κοινωνικών εταίρων.

8. Το υπόμνημα της Επιτροπής σχετικά με τη διά βίου μάθηση, βάσει του οποίου άρχισε ευρεία συζήτηση, σε ευρωπαϊκό επίπεδο και στα κράτη μέλη, όσον αφορά τον τρόπο με τον οποίο μπορούν να υλοποιηθούν συνολικές και συνεκτικές στρατηγικές για τη διά βίου μάθηση, και το σχέδιο δράσης για την ηλεκτρονική μάθηση (e-Learning) για την περίοδο 2001-2004, το οποίο αποσκοπεί να κινητοποιήσει τους συντελεστές της εκπαίδευσης και της κατάρτισης, καθώς και τους ενδιαφερόμενους κοινωνικούς, βιομηχανικούς και οικονομικούς συντελεστές, προκειμένου να μειωθεί το έλλειμμα των δεξιοτήτων που συνδέονται με τη νέα οικονομία και να βελτιωθεί η κοινωνική ένταξη,

ΑΝΑΓΝΩΡΙΖΕΙ τη σπουδαιότητα των πολιτικών εκπαίδευσης και κατάρτισης στην ευρωπαϊκή στρατηγική για την απασχόληση και το σημαντικό ρόλο που αποδίδεται στην εκπαίδευση και την κατάρτιση για την επίτευξη του νέου στρατηγικού στόχου της Λισαβόνας, ότι η Ευρώπη πρέπει να γίνει "η ανταγωνιστικότερη και δυναμικότερη οικονομία της γνώσης ανά την υφήλιο"·

ΑΝΑΓΝΩΡΙΖΕΙ ότι είναι σημαντικό τα σχετικά με την πολιτική εκπαίδευσης και κατάρτισης ζητήματα να αντιμετωπίζονται σε ευρύ πλαίσιο, λαμβάνοντας πλήρως υπόψη όλους τους γενικούς σκοπούς που αποδίδει η κοινωνία στην εκπαίδευση και την κατάρτιση: την ανάπτυξη της κοινωνίας και του ατόμου, καθώς και την ανάπτυξη της οικονομίας·

ΥΠΟΓΡΑΜΜΙΖΕΙ τη συνάφεια και τη συμπληρωματικότητα ως προς τους στόχους της διαδικασίας του Λουξεμβούργου, των τριών κύριων στόχων που τίθενται στην έκθεση σχετικά με τους συγκεκριμένους μελλοντικούς στόχους των συστημάτων εκπαίδευσης και κατάρτισης:

- βελτίωση της ποιότητας και της αποτελεσματικότητας των συστημάτων εκπαίδευσης και κατάρτισης στην Ευρωπαϊκή Ένωση,

- διευκόλυνση της πρόσβασης όλων στα συστήματα εκπαίδευσης και κατάρτισης,

- συστήματα εκπαίδευσης και κατάρτισης ανοικτά στον ευρύτερο κόσμο·

ΤΟΝΙΖΕΙ ότι διάφοροι από τους επί μέρους στόχους που αναφέρονται στην έκθεση αυτή συνδέονται με τη διευκόλυνση της πρόσβασης στην αγορά εργασίας και τη βελτίωση της προσαρμοστικότητας του εργατικού δυναμικού, και ιδίως οι ακόλουθοι:

- ανάπτυξη δεξιοτήτων για την κοινωνία της γνώσης,

- εξασφάλιση της πρόσβασης όλων στις τεχνολογίες των πληροφοριών και των επικοινωνιών (ΤΠΕ),

- ανοικτό περιβάλλον μάθησης,

- ενίσχυση των δεσμών με τον κόσμο της εργασίας και την έρευνα, και την ευρύτερη κοινωνία,

- ανάπτυξη του επιχειρηματικού πνεύματος,

- βελτίωση της διδασκαλίας ξένων γλωσσών,

- αύξηση της κινητικότητας και των ανταλλαγών·

ΥΠΟΓΡΑΜΜΙΖΕΙ, επομένως, ότι η επεξεργασία και η εφαρμογή του προγράμματος επακόλουθων εργασιών που απορρέει από την έκθεση σχετικά με τους συγκεκριμένους μελλοντικούς στόχους των συστημάτων εκπαίδευσης και κατάρτισης συνιστά αυτούσια διαδικασία·

ΥΠΟΓΡΑΜΜΙΖΕΙ ΟΤΙ ΟΙ ΕΠΑΚΟΛΟΥΘΕΣ ΕΡΓΑΣΙΕΣ ΜΕΤΑ ΤΗΝ ΕΚΘΕΣΗ ΑΥΤΗ θα αποτελέσουν σημαντική συμβολή στη διαδικασία του Λουξεμβούργου και στην ανάπτυξη των πολιτικών για την απασχόληση, τόσο σε ευρωπαϊκό όσο και σε εθνικό επίπεδο·

ΣΥΜΕΙΩΝΕΙ το έγγραφο της Επιτροπής με τίτλο "Εκπαίδευση και κατάρτιση στις πολιτικές απασχόλησης", το οποίο εν προκειμένω υπογραμμίζει:

- ότι χρειάζεται να καταβληθούν εντατικότερες προσπάθειες προκειμένου να εξασφαλιστεί αρχική εκπαίδευση ποιότητας, η οποία θα παρέχει στους νέους τις βασικές δεξιότητες που είναι αναγκαίες έναντι των απαιτήσεων της κοινωνίας της γνώσης,

- ότι έχει μεγάλη σημασία μια συνεκτική στρατηγική για την εκπαίδευση και την κατάρτιση προκειμένου να συνδεθούν μεταξύ τους τα διάφορα συστήματα εκπαίδευσης και κατάρτισης και να διευκολυνθεί η αναγνώριση τυπικής και άτυπης κατάρτισης,

- ότι είναι σημαντικό να υπάρχουν συγκρίσιμες στατιστικές και δείκτες για την ανάλυση και την παρακολούθηση της συμβολής των πολιτικών εκπαίδευσης και κατάρτισης των κρατών μελών·

ΠΡΟΣΒΛΕΠΕΙ στο αναμενόμενο σχέδιο δράσης της Επιτροπής για τη διά βίου μάθηση, που προγραμματίζεται για τον Νοέμβριο του 2001, το οποίο θα πρέπει να αποτελέσει σημαντική συμβολή στις υπάρχουσες διαδικασίες και πρωτοβουλίες για την επίτευξη μιας κοινωνίας και μιας οικονομίας που βασίζονται στη γνώση·

ΑΝΑΜΕΝΕΙ την έκθεση που θα υποβάλει, μέχρι τον Δεκέμβριο του 2001, η ειδική ομάδα δράσης υψηλού επιπέδου για τις δεξιότητες και την κινητικότητα, και προσβλέπει στην ευκαιρία να συμβάλει στην προετοιμασία του σχεδίου δράσης για την ανάπτυξη και το άνοιγμα νέων ευρωπαϊκών αγορών εργασίας, το οποίο θα υποβληθεί στο εαρινό Ευρωπαϊκό Συμβούλιο του 2002·

ΕΠΙΒΕΒΑΙΩΝΕΙ την πρόθεσή του να συμμετάσχει ενεργά στην υλοποίηση της ευρωπαϊκής κοινωνικής ατζέντας, ιδίως όσον αφορά την κατευθυντήρια γραμμή "Περισσότερες και καλύτερες θέσεις απασχόλησης", προάγοντας αποτελεσματικές στρατηγικές διά βίου μάθησης, την ανάπτυξη των δεξιοτήτων στις τεχνολογίες των πληροφοριών και των επικοινωνιών, καθώς και την κινητικότητα σπουδαστών, διδασκόντων και εκπαιδευομένων ατόμων·

ΥΠΟΓΡΑΜΜΙΖΕΙ ότι πρέπει οι υπεύθυνοι της εκπαίδευσης και της κατάρτισης να συμμετέχουν ενεργά στις διάφορες διαδικασίες ευρωπαϊκού επιπέδου με στόχο την προαγωγή της πλήρους απασχόλησης, δεδομένης της ζωτικής συμβολής που αναμένεται να έχουν στις διαδικασίες αυτές τα συστήματα εκπαίδευσης και κατάρτισης καθώς και της σπουδαιότητας μιας συνεκτικής προσέγγισης σε δραστηριότητες και πρωτοβουλίες που συνδέονται με την εκπαίδευση και την κατάρτιση·

ΚΑΛΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ,

στο πλαίσιο των αντίστοιχων αρμοδιοτήτων τους,

- να εξασφαλίσουν ότι οι επακόλουθες εργασίες μετά την έκθεση με θέμα "Οι συγκεκριμένοι μελλοντικοί στόχοι των συστημάτων εκπαίδευσης και κατάρτισης" συμβάλλουν στις διαδικασίες του Λουξεμβούργου και του Κάρντιφ και θέτουν την εκπαίδευση και την κατάρτιση στο επίκεντρο της κοινοτικής συνεργασίας στους τομείς της απασχόλησης και των συνδεομένων πολιτικών,

- να εξασφαλίσουν την ενεργό συμμετοχή του Συμβουλίου ("παιδεία") στην εξέταση της πρότασης της Επιτροπής σχετικά με τις κατευθυντήριες γραμμές για την απασχόληση και στον καθορισμό συναφών με την πολιτική και συγκρίσιμων δεικτών, ώστε να μπορεί να υποβάλει εγκαίρως τη συμβολή του στην προετοιμασία των κατευθυντηρίων γραμμών και των σχετικών τομέων όσον αφορά την εκπαίδευση και την κατάρτιση, καθώς και την προοπτική της διά βίου μάθησης,

- να ενισχύσει την ανταλλαγή εμπειριών και παραδειγμάτων ορθής πρακτικής στον τομέα αυτόν, με βάση συγκριτική ανάλυση των εθνικών σχεδίων δράσης για την απασχόληση, όπως το έγγραφο της Επιτροπής "Εκπαίδευση και κατάρτιση στις πολιτικές απασχόλησης".

(1) ΕΕ L 22 της 24.1.2001, σ. 18.